Is Kolisi steeds die regte man in die saal?Siya Kolisi – soos Eben Etzebeth verlede jaar, het sy spelpeil afgeneem sedert hy kaptein geword het. (Foto Facebook) Dis enige rugbyafrigter se grootste nagmerrie: Wat maak jy die dag wanneer jou kaptein se peil nie meer na wense is nie en hy oënskynlike besluite neem wat jou span duur te staan kom? Wie se besluit was dit om Saterdag in die Rugbykampioenskap die bal (op ŉ nat veld en naby die Springbokke se doellyn) skuins voor rustyd diep in te gooi wat tot ŉ drie vir die Wallabies gelei het? Was dit dié van die kaptein, Siya Kolisi, of Franco Mostert s’n, wat die lynstaanroepe moes doen? Of het die haker Bongi Mbonambi die kluts kwytgeraak? Dit was dié groot keerpunt in die toetswedstryd wat die Wallabies met 23-18 gewen het. Mbonambi is ná die lynstaan met Malcolm Marx vervang, wat toe ook ŉ ingooi verbrou het. Die Springbokafrigter, Rassie Erasmus, ontken dat die vervanging iets met die verbroude lynstaan te doen gehad het, maar dit was darem bloot te toevallig. Wie se besluit was dit om ook vroeg in die wedstryd die bal twee keer na die loskopstut Steven Kitshoff heel voor in die lynstaan in te gooi? Dit was swak besit. Mens wonder, veral omdat jy vier lynstaanspringers van formaat (Eben Etzebeth, Franco Mostert, Pieter-Steph du Toit en Warren Whiteley) het, wat stukke beter as die Wallabies se twee slotte (Rory Arnold en Izack Rodda) is. Etzebeth (15) het tot dusver die meeste lynstane in die reeks gewen en Du Toit (5) en Whiteley (4) staan ook nie terug nie. Hoekom dan nie bal op een van hulle gooi en seker van beheerde besit maak nie? Die kans dat Kolisi vanjaar as kaptein vervang sal word, is feitlik nul, hoewel ek ŉ voëltjie hoor fluit dat Duane Vermeulen dalk aanstaande jaar oorweeg sal word om die mantel oor te neem. Kolisi se eie spel (net soos dié van Etzebeth toe hy Whiteley verlede jaar vervang het) ly onder die bykomende verantwoordelikhede en dit lyk nie of hy dit geniet nie. Aan die ander kant, wie sal gedy as jou span vanjaar reeds vier van sewe toetse verloor het? ♦ Om ŉ Springbokkaptein te vervang, is so oud soos die berge. In 1937 is Danie Craven in die eerste toets teen die All Blacks in die toerkaptein Philip Nel se plek gekies. Fout, want die Bokke is met 7-13 geklop. Nel het toe weer die kapteinskap in die tweede toets oorgeneem, wat die Bokke met 13-6 gewen het. Die Bokke het ook die derde toets met 17-6 gewen om die reeks in Nieu-Seeland met 2-1 te beklink. ♦ In 1963 was Abie Malan kaptein in die eerste twee toetse teen die Wallabies. Avril Malan was die nuwe kaptein in die derde toets, wat die Bokke met 9-11 verloor het. Daar is toe weer teruggeval op Abie Malan in die vierde toets, wat die Bokke met 22-6 gewen het. ♦ In 1981 is Wynand Claassen nie vir die eerste toets in Nieu-Seeland teen die All Blacks gekies nie. Fout, want onder Theuns Stofberg het die Bokke met 9-14 verloor. Claassen was in die tweede toets weer op sy pos, wat die Bokke met 24-12 gewen het. Dis nie ŉ maklike besluit om ŉ kaptein te vervang nie, en dit boemerang meestal, maar Kolisi se selfvertroue is (soos dié van die meeste ander spelers) daarmee heen.